 NA LABAAN SHABAAN KAMATI ya Kitaifa ya Mazungumzo (NADCO) itaendelea na vikao vya mapumziko wakipiga msasa mawasilisho ya wataalamu kabla ya kukabidhi ripoti kwa Rais William Ruto na Kiongozi wa Azimio la Umoja-One Kenya Raila Odinga kufikia Novemba 22, 2023. Mnamo Jumatatu, Novemba 6, 2023, NADCO itakutana na washikadau muhimu kuangazia gharama ya juu ya maisha inayowalemea Wakenya. Wanajopo wa kamati ya mazungumzo watajadiliana na maafisa wa Idara ya Nyumba, Hazina ya Kitaifa na Wizara ya Kawi. Mazungumzo haya yatahusisha maoni ya wataalamu kutoka nyanja mbalimbali watakaotoa mapendekezo ya kukabili changamoto zinazowazonga Wakenya. Mnamo Oktoba 31, 2023, Mdhibiti wa Bajeti Margaret Nyakang’o aliainisha mikakati mikuu ya kuinua uchumi wa Kenya mbele ya kamati ya NADCO. Kamati hii itapiga msasa masuala ya mageuzi ya utozaji ushuru, kudhibiti matumizi ya fedha, msaada kwa jamii na kuongeza vianzo vya mapato ya kiuchumi. Wakenya watasubiri NADCO iorodheshe namna ya kushusha gharama ya bei za bidhaa muhimu kama chakula, kawi na bidhaa za petroli kupitia kupunguza viwango vya kodi. Utovu wa maadili na visa vya ufisadi vimetajwa kuwa na athari hasi kwa gharama ya maisha kwa sababu ya ubadhirifu wa fedha unaotekelezwa na sehemu ya maafisa wa serikali. Kamati hiyo aidha itahitajika kurorodhesha mikakati ya kukabili ufisadi ili kuokoa Wakenya wanaotobolewa mifuko na hali ngumu ya maisha. Baada ya vikao vya kupunga unyunyu, wanakamati NADCO watakutana tena Alhamisi, Novemba 9, 2023, kuainisha mapendekezo mbalimbali ya kuangazia hali ngumu ya maisha kabla ya kuwasilishwa kwa bunge la kitaifa na baadaye kwa vinara wa Kenya Kwanza na Azimio la Umoja. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  